google/wiki40b huggingface dataset:
Βίκτορ Σίνμαν

Βιογραφία

Ήταν απόφοιτος του Σχολείου του Νέου Λίνκον (New Lincoln High School) της Νέας Υόρκης, που τώρα έχει κλείσει. Στα τέλη της δεκαετίας του 1950, κι ενώ ήταν ακόμη στη δευτεροβάθμια εκπαίδευση, ο Σίνμαν κατασκεύασε μια μηχανή μετατροπής της ομιλίας σε κείμενο κατά τη διάρκεια μιας πρακτικής άσκησης στις θετικές επιστήμες. Το 1972 (μερικές πηγές λένε το 1969) ενώ ήταν στο Πανεπιστήμιο Στάνφορντ ο Σίνμαν εφηύρε το βραχίονα Στάνφορντ, ένα ηλεκτρικό ρομπότ έξι αξόνων που επέτρεπε επίληση του βραχίωνα με κλειστή φόρμα. Αυτό έδινε τη δυνατότητα στο ρομπότ να ακολουθεί πιστά συγκεκριμένα μονοπάτια κινήσεων στο χώρο υπό τον έλεγχο ενός ηλεκτρονικού υπολογιστή και επέτρεψε ρομποτικές εφαρμογές σε πολύ περισσότερα και δυσκολότερα πεδία όπως τις συναρμολογήσεις και τις συγκολλήσεις με βραχίωνα. 
Το 1973 ο Σίνμαν ίδρυσε την επιχείρηση Vicarm Inc. για να κατασκευάζει τους ρομποτικούς του βραχίονες. Το 1977 ο Σίνμαν πούλησε τα σχέδιά του στην εταιρία Unimation, που τα βελτιστοποίησε με την βοήθεια της General Motors, με τελικό στάδιο τη μηχανή Programmable Universal Machine for Assembly (PUMA) (Προγραμματίσιμη Καθολική Μηχανή για Συναρμολογήσεις). Για λίγο καιρό ήταν Γενικός Διευθυντής για την Unimation στο τμήμα της Δυτικής Όχθης (των ΗΠΑ) πριν γίνει μέλος της Automatix ως συνιδρυτής και αντιπρόεδρος το 1980. Ενώ ήταν στην Automatix ο Σίνμαν ανέπτυξε το Ρομποτόκοσμο (RobotWorld), ένα σύστημα συνεργαζόμενων μικρών μονάδων κρεμασμένων από ένα δισδιάστατο γραμμικό μοτέρ. Η γκάμα προϊόντων αργότερα πουλήθηκε στην Yaskawa.
Στις 22 Ιουνίου 2006 η εφεύρεση του Σίνμαν ήταν μέρος του τηλεπαιχνιδιού Jeopardy! στις ΗΠΑ, όπου η σωστή απάντηση στη κατηγορία της ρομποτικής κέρδιζε $1600. Η ερώτηση ήταν: "Τη δεκαετία του 1970 ο Βίκτωρ Σίνμαν ανέπτυξε τη μηχανή ΠΟΥΜΑ, που σημαίνει Προγραμματίσημη Καθολική Μηχανή για ΤΙ ΠΡΑΓΜΑ;" (ακολουθούμενο από την ερώτηση "ποια είναι η τελευταία λέξη;" - και η σωστή απάντηση που κέρδιζε τα $1600 ήταν: "βραχίωνας").
Ο Σίνμαν συνέχισε την εργασία του ως σύμβουλος και ήταν επισκέπτης καθηγητής (visiting professor) στο Πανεπιστήμιο Στάνφορντ των ΗΠΑ στο τμήμα των μηχανολόγων μηχανικών.
Η ανιψιά του, Τζένη Σίνμαν, είναι βιολονίστρια τζαζ. Ο Σίνμαν παντεύτηκε τη Σάντρα Όερμπακ τον Αύγουστο του 2006. Πέθανε στις 20 Σεπτεμβρίου 2016.
Σιδηροδρομικός Σταθμός Τιθορέας

Δεκαετία του 2010

Ο σταθμός ανακαινίστηκε την περίοδο 2016-2017, με την κατασκευή υπόγειας διάβασης, στεγάστρων στις αποβάθρες, ανελκυστήρων, καθώς και με την βελτίωση των κτηρίων του συγκροτήματος, ενώ εξοπλίστηκε με σύγχρονο σύστημα ηχητικών αναγγελιών και πίνακες δρομολογίων. Τέθηκε υπό τάση στις 15 Δεκεμβρίου του 2017, και εγκαινιάστηκε, ως ανακαινισμένος, στις 8 Ιανουαρίου του 2018, ταυτόχρονα με το υπόλοιπο τμήμα Τιθορέα-Λιανοκλάδι της νέας σιδηροδρομικής γραμμής. Από τον Φεβρουάριο του ίδιου έτους πραγματοποιείται σε αυτόν αλλαγή μηχανής (από ηλεκτρική σε δηζελοκίνητη προς Δομοκό, και αντίστροφα) στις αρτηριακές αμαξοστοιχίες μέχρι τον Ιούνιο, που ολοκληρώθηκαν τα έργα ηλεκτροκίνησης μέχρι το Λιανοκλάδι.
Βασίλης Ραφαηλίδης

Βιογραφία

Γεννήθηκε στις 14 Ιανουαρίου του 1934 στα Σέρβια του νομού Κοζάνης και πέθανε στις 8 Σεπτεμβρίου 2000 στην Αθήνα. Η καταγωγή του πατέρα του ήταν από την Κωνσταντινούπολη, την οποία και ο ίδιος αναγνώριζε ως πατρίδα του (κυρίως διότι του άρεσε ως πόλη). Εξάλλου είχε και άλλες «πατρίδες». Κατεξοχήν, την Καστοριά στην οποία πέρασε την εφηβεία, λόγω μετάθεσης των γονέων του. Σημειωτέον, οι γονείς του ήταν αμφότεροι εκπαιδευτικοί - φιλόλογος ο πατέρας (Απόστολος), δασκάλα η μητέρα του (Ελένη). Η μητέρα του κατάγονταν από το Βελβεντό Κοζάνης. 
Σπούδασε το 1959 κινηματογράφο στη σχολή Σταυράκου στην Αθήνα και μετά την αποφοίτησή του εργάστηκε σαν βοηθός του Νίκου Κούνδουρου και του Ροβήρου Μανθούλη, ενώ το 1962 γύρισε και ο ίδιος δύο ταινίες - ντοκιμαντέρ μικρού μήκους, το Βυζαντινό Μνημόσυνο και τους γουναράδες της Καστοριάς και την τέχνη τους. Η πρώτη του ταινία, γυρισμένη με πενιχρά και πεπαλαιωμένα μέσα, ήταν εξαιρετικά φιλόδοξη, αλλά ο ίδιος την απέρριψε αμέσως ως αισθητικά απαράδεκτη και έκτοτε αδιαφόρησε παντελώς για την τύχη της παρότι βραβεύτηκε αργότερα από διεθνές φεστιβάλ.
Το 1963 αποφασίζει να εγκαταλείψει την προοπτική του επαγγελματία σκηνοθέτη για να γίνει επαγγελματίας κριτικός κινηματογράφου. Αρχικά εργάστηκε σ' αυτό το πόστο σε έντυπα της αριστεράς στην οποία ιδεολογικά ανήκε, αρχικά την Επιθεώρηση Τέχνης και αργότερα στη Δημοκρατική Αλλαγή. Στη συνέχεια εξέδωσε το περιοδικό Ελληνικός Κινηματογράφος το οποίο έκλεισε η Χούντα για να το επανεκδώσει στη συνέχεια με τον τίτλο Σύγχρονος Κινηματογράφος.
Με τη μεταπολίτευση εργάστηκε σε διάφορες εφημερίδες όπως Το Βήμα (1974 - 1983), Έθνος (1983 - 1998) και Ελευθεροτυπία (1998 ως το θάνατό του το 2000), μη περιοριζόμενος στην κριτική κινηματογράφου, αλλά γράφοντας σχόλια και επιφυλλίδες που άπτονταν ευρύτερων πολιτικών και κοινωνικών θεμάτων.
Επίσης παρέδιδε σεμινάρια και δίδαξε κινηματογράφο στη Σχολή Σταυράκου, στη σχολή του Θεάτρου Τέχνης, στο Ινστιτούτο Γκαίτε και αλλού. Επίσης εργάστηκε και σε ραδιοφωνικό σταθμό σε εκπομπές διαλόγου. Στη διάρκεια της δικτατορίας βασανίστηκε και εκτοπίστηκε στις φυλακές της Αίγινας. Υπήρξε συνειδητοποιημένος μαρξιστής-κομμουνιστής και μέσα από κάποια βιβλία του ανέλυσε τη μαρξιστική και κομμουνιστική θεωρία με τρόπο απλό αλλά όχι απλουστευτικό.
Απεβίωσε το 2000 σε ηλικία 66 ετών από καρκίνο και κηδεύτηκε στην Πάτρα. Κατοικούσε στην ιστορική συνοικία της Νεάπολης επί της οδού Ιπποκράτους.
Απόλλων Πεταλιδίου

Ο Απόλλων Πεταλιδίου είναι ποδοσφαιρικός σύλλογος με έδρα το Πεταλίδι Μεσσηνίας. Έχει αγωνιστεί για τρεις σεζόν στη Δ΄ Εθνική από το 2005-06 ως το 2007-08.

Πληροφοριακά στοιχεία

Ο Απόλλων Πεταλιδίου ιδρύθηκε το 1978, έχει χρώματα το μπλε και το λευκό και ως
έμβλημα τον αρχαίο θεό Απόλλωνα.
Παίζει πρωταγωνιστικό ρόλο στις διοργανώσεις της Ε.Π.Σ. Μεσσηνίας και το 2005 ξέφυγε από τα στενά όρια του νομού και ανέβηκε στη Δ΄ Εθνική, όπου αγωνίστηκε για τρεις σεζόν. Ήταν η εποχή που ανέδειξε το μεγάλο ταλέντο Σωκράτη Παπασταθόπουλο. Το 2007-08 υποβιβάστηκε και το 2008-09 αγωνίζεται στην Α΄ τοπική κατηγορία. Έχει κατακτήσει ένα Κύπελλο ΕΠΣ Μεσσηνίας.Το 2009 υποβιβάστηκε στην Β' τοπική κατηγορία όπου και παρέμεινε και την σεζόν 2010-2011.Τη σεζόν 2011-2012 κατέκτησε το πρωτάθλημα της Β' τοπικής κατηγορίας και προβιβάστηκε στην Α' τοπική κατηγορία.

Ποδοσφαιριστές

Ο μεγαλύτερος ποδοσφαιριστής που ανέδειξε ο σύλλογος είναι ο διεθνής αμυντικός Σωκράτης Παπασταθόπουλος, που το 2005 πήγε στην ΑΕΚ και σήμερα αγωνίζεται στην  Αρσεναλ.
Πρωτάθλημα Πρωταθλητριών ΣΤΟΚ 2018-19

Σύστημα διεξαγωγής

Στο Πρωτάθλημα Πρωταθλητριών ΣΤΟΚ 2018-19 συμμετείχαν οι 11 πρωταθλήτριες ομάδες από τα πρωταθλήματα των αγροτικών (τοπικών) ομοσπονδιών μελών της ΣΤΟΚ.
Διεξήχθη σε 4 γύρους. Σε όλους τους γύρους έγινα μονοί αγώνες σε ουδέτερη έδρα. Προκρινόταν η ομάδα που πετύχαινε τον μεγαλύτερο αριθμό τερμάτων. Σε περίπτωση ισοπαλίας δινόταν ημίωρη παράταση. Αν μετά το τέλος της παράτασης το αποτέλεσμα εξακολουθούσε να ήταν ισόπαλο, η πρόκριση καθοριζόταν με την εκτέλεση πέναλτι.
Χετμάνος

Ο χετμάνος (λευκορωσικά: гетман, ουκρανικά: гетьман, πολωνικά: Hetman, τσεχικά: hejtman, λιθουανικά: Hetmanas, ρουμανικά: hatman) είναι πολιτικός τίτλος από την Κεντρική και Ανατολική Ευρώπη, ο οποίος έχει ανατεθεί ιστορικά σε στρατιωτικούς διοικητές. Ήταν ο τίτλος του δεύτερου ανώτατου στρατιωτικού διοικητή στο Βασίλειο της Πολωνίας και στο Μεγάλο Δουκάτο της Λιθουανίας από τον 16ο έως τον 18ο αιώνα. Για μεγάλο μέρος της ιστορίας της Ρουμανίας και του Πριγκιπάτου της Μολδαβίας, ο χετμάνος ήταν ο δεύτερος στην τάξη του στρατού μετά τον κυβερνώντα πρίγκιπα (ο οποίος κατείχε τη θέση του βοεβόδα). Στην Ουκρανία, ο χετμάνος ήταν επίσης ο ανώτατος στρατιωτικός αξιωματούχος στα χετμανάτα της Ουκρανίας, ο Στρατός της Ζαπορόζιας (1649-1764) και το Ουκρανικό Κράτος (1918). Ο τίτλος του χετμάνου χρησιμοποιήθηκε από τους Κοζάκους της Ουκρανίας από τον 16ο αιώνα και από τους Τσέχους στη Βοημία από τους Πολέμους των Χουσιτών (15ος αιώνας). Ο χετμάνος είναι σήμερα ο όρος για τον εκλεγμένο κυβερνήτη μιας περιοχής της Τσεχίας (κράι).

Ετυμολογία

Μια θεωρία αντλεί τη λέξη από το πρώιμο σύγχρονο άνω γερμανικό Heubtmann (σύγχρονο γερμανικό Hauptmann), με τον Heubt να σημαίνει «κεφάλι» και Mann «άνθρωπος». Το Hauptmann ήταν ένας κοινός στρατιωτικός τίτλος κατά τη μεσαιωνική εποχή, που σημαίνει κυριολεκτικά «καπετάνιος» αλλά λειτουργικά αντιστοιχούσε μάλλον στον σημερινό «στρατηγό». Επιπλέον, έχει προταθεί ότι η τσεχική γλώσσα μπορεί να έχει διατελέσει ως διαμεσολαβητής.
Γιακουτική γλώσσα

Η γιακουτική γλώσσα (саха тыла, σάχα τίλα) επίσης γνωστή ως Σαχά ή Σακά, είναι τουρκική γλώσσα με περίπου 450.000 αυτόχθονες ομιλητές, τους Σαχά, που κατοικούν κυρίως στην Δημοκρατία των Σαχά στη Ρωσική Ομοσπονδία.
Όπως και οι περισσότερες τουρκικές γλώσσες και ο προτουρκικός τους πρόγονος τους, η γιακουτική είναι μια συγκολλητική γλώσσα και χρησιμοποιεί την φωνηεντική αρμονία.

Ταξινόμηση

Η Γιακουτική είναι μέλος των βόρειων τουρκικών γλωσσών, στις οποίες περιλαμβάνονται τα Σορ, τα τιβανικά, τα ντολγκανικά και τα γιακουτικά. Όπως και τα τούρκικα, τα γιακουτικά έχουν φωνηεντική αρμονία, είναι συγκολλητική και δεν έχει γραμματικό φύλο. Η σειρά λέξεων είναι συνήθως αντικείμενο-ρήμα. Η γιακουτική έχει επηρεαστεί από τις τουνγκουζικές και μογγολικές γλώσσες.

Γεωγραφική κατανομή

Τα γιακουτικά ομιλούνται κυρίως στη Δημοκρατία των Σαχά. Χρησιμοποιείται επίσης από τους εθνοτικούς Γιακούτ στην περιφέρεια Χαμπαρόφσκ και μια μικρή διασπορά σε άλλα μέρη της Ρωσικής Ομοσπονδίας, της Τουρκίας και άλλων περιοχών του κόσμου. Τα ντολγκανικά, μια γλώσσα που παρουσιάζει στενή συγγένεια με τα γιακουτικά, ομιλείται από τους Ντολγκάν στην περιφέρεια Κρασνογιάρσκ. Τα γιακουτικά είναι η γλώσσα διαεθνικής επικοινωνίας για άλλες εθνοτικές μειονότητες στη Δημοκρατία των Σαχά, ενώ οι περισσότεροι Ντολογκάνοι, Εβένκοι, Εβένοι και Γιουκαγκίρ ξέρουν τα γιακουτικά. Περίπου το 8% των ανθρώπων άλλων εθνικοτήτων στη δημοκρατία των Σαχά ανέφεραν γνώση της γιακουτικής γλώσσας κατά τη διάρκεια της απογραφής του 2002.
Ποιμενικό Καστοριάς

Ιστορία

Αναφέρεται ως Μπάμπουρ με 720 χριστιανούς ορθόδοξους από το Γάλλο χαρτογράφο Annet Synvet, καθηγητή γεωγραφίας στο Oθωμανικό Λύκειο της Κωνσταντινούπολης. Αποτέλεσε ομώνυμη κοινότητα το 1918 μαζί με τον οικισμό Καλύβια Βιτσίου, όπου τους θερινούς μήνες μετέφεραν θεσσαλοί κτηνοτρόφοι τα πρόβατά τους.
Στα οθωμανικά κατάστιχα στα τέλη του 15ου αι. αναφέρονται 87 οικογένειες.
Άλωρος Πέλλας

Ιστορία

Ανατολικά-νοτιοανατολικά της Αλώρου, στη θέση γνωστή ως Καλές του Ρούδινου ή Κάστρο Αλώρου, έχει βρεθεί οχυρωματικός περίβολος των παλαιοχριστιανικών χρόνων και οικιστικά κατάλοιπα της ελληνιστικής περιόδου και της εποχής του Σιδήρου. Το φρούριο περιβάλλεται από τη βόρεια, ανατολική και νότια πλευρά από τον Άνω Λουδία. Στο χωριό κατά τη διάρκεια δοκιμαστικών ανασκαφών βρέθηκαν νομίσματα και άλλα ευρήματα τα οποία χρονολογούνται από τον 4ο -2ο αιώνα π.Χ. Μέσα στο κάστρο βρέθηκαν ευρήματα, όπως πήλινα γυναικεία ειδώλια, των ελληνιστικών χρόνων. Νότια του χωριού βρέθηκε το 1978 υπόγειος μονοθάλαμος λαξευτός τάφος ο οποίος χρονολογείται από τον 2ο αιώνα. Ο τάφος περιείχε πήλινα αγγεία ως κτερίσματα. Κοντά στο χωριό βρισκόταν μεταλλείο χαλκού.
Το χωριό κατακτήθηκε από τους Οθωμανούς το 1435 και ονομάστηκε Ρούδινο, λόγω του μεταλλείου, το οποίο ονόμαζαν Ρουντκικ. Το χωριό είχε μουσουλμανικό πληθυσμό στις αρχές του 20ού αιώνα. Στην απαρίθμηση του 1913 είχε 449 κατοίκους και στην απογραφή του 1920 είχε 395 κατοίκους. Με την ανταλλαγή πληθυσμών το 1923, οι μουσουλμάνοι αναγκάστηκαν να μετοικήσουν στην Τουρκία και στο χωριό εγκαταστάθηκαν 136 προσφυγικές οικογένειες από την Ανατολική Θράκη και τον Πόντο και ο οικισμός έγινε αμιγώς προσφυγικός. Στην απογραφή του 1928 είχε 500 κατοίκους και στην απογραφή του 1940 ο πληθυσμός του είχε αυξηθεί σε 694.
Η Άλωρος ορίστηκε έδρα ομώνυμης κοινότητας και με το πρόγραμμα Καποδίστριας, ο οικισμός προσαρτήθηκε στον δήμο Αριδαίας το 1997. Με το πρόγραμμα Καλλικράτης, προσαρτήθηκε στον δήμο Αλμωπίας.
Φιλιππινέζικη Σχολή της Ελλάδας

Ιστορία

Ιδρύθηκε στις 9 Σεπτεμβρίου 1997 και διαπιστεύθηκε από το Υπουργείο Παιδείας των Φιλιππίνων στις 29 Ιουνίου 1999.  Ιδρύθηκε μετά από επίσκεψη του Φιντέλ Ράμος, πρώην Προέδρου των Φιλιππίνων, στην Αθήνα τον Ιούνιο του 1997. 
Το 2010 ήταν εγγεγραμμένοι περίπου 185 μαθητές.
Κάιλι Μινόγκ

Βιογραφία

Η Κάιλι Μινόγκ γεννήθηκε στη Μελβούρνη, Αυστραλία, είναι το πρώτο παιδί ενός λογιστή ιρλανδικής καταγωγής και μιας πρώην χορεύτριας από την Ουαλία. Η αδελφή της Ντάνι Μινόγκ, είναι επίσης τραγουδίστρια και ηθοποιός. Η καριέρα της Κάιλι Μινόγκ ξεκίνησε ως ένα παιδί θαύμα σε ένα αυστραλιανό τηλεοπτικό σήριαλ, και στην ηλικία των έντεκα η Κάιλι άρχισε να παίζει σε αρκετές τηλεοπτικές σειρές ενώ σύντομα εξελίχθηκε σε μία από τις μεγαλύτερες ποπ σταρ στο κόσμο.

Μουσική καριέρα

Προς το τέλος του 1988,η Κάιλι Μινόγκ άφησε τη σειρά Neighbours για να αφοσιωθεί πλήρως με τη μουσική της καριέρα. Το ντεμπούτο της άλμπουμ Kylie (1988), ήταν μια συλλογή από κομμάτια με τους ήχους της ποπ, φθάνοντας στην κορυφή των άλμπουμ πωλήσεων στο Ηνωμένο Βασίλειο. Πούλησε περισσότερα από 7 εκατομμύρια σε όλο τον κόσμο, κυρίως με ισχυρές πωλήσεις στην Ευρώπη και την Ασία.
Το επόμενο άλμπουμ Enjoy Yourself (1989), είναι μια επιτυχία στο Ηνωμένο Βασίλειο, την Ευρώπη και την Αυστραλία. Ξεκινά το αργότερο κατά την πρώτη περιοδεία του, το Enjoy Yourself Tour (1990), όπου περιλαμβάνει εμφανίσεις σε Ηνωμένο Βασίλειο, τη Γαλλία, το Βέλγιο και την Αυστραλία. Επόμενο άλμπουμ του Rhythm of Love (1990) παρουσιάζει ένα στυλ πιο ενήλικο και περίπλοκο.
Υπέγραψε με τη Parlophone το 1999. Η εικόνα του κοριτσιού της διπλανής πόρτας την βοήθησε σημαντικά για την αναβίωση του "Spinning Around", και την κυκλοφορία του άλμπουμ Light Years (2000). Το δεύτερο σινγκλ "One a Night Like This" αντιμετωπίζει επίσης μια παγκόσμια επιτυχία.
Το 2001, γνωρίζει μία από τις μεγαλύτερες επιτυχίες της με το σινγκλ "Can't Get You Out Of My Head". Το άλμπουμ Fever είναι μια τεράστια παγκόσμια επιτυχία. Περιλαμβάνει κομμάτια πολύ δημοφιλή.
Το 2003, κυκλοφόρησε ένα νέο άλμπουμ Body Language. Αυτό το άλμπουμ είναι λιγότερο εμπορική επιτυχία από τον προκάτοχό του. Το άλμπουμ βασίζεται στην προσαρμογή της Μπριζίτ Μπαρντό.Η Κάιλι παίρνει μια νέα ματιά από το τελευταίο άλμπουμ. Η καλλιτεχνική πλευρά του κλιπ του είναι λεπτομερής με την επιλογή των αποχρώσεων του χρώματος.
Η Κάιλι Μινόγκ έχει πουλήσει περισσότερους από 80 εκατομμύρια δίσκους παγκοσμίως.
Η Κάιλι Μινόγκ πρόσφατα έδωσε μια σκληρή μάχη με τον καρκίνο αλλά ευτυχώς κατάφερε να βγει νικήτρια και να επιστρέψει δυναμικά στο τραγούδι και στην ηθοποιία.
Σαρλ Κονάν-Μπανί

Καριέρα

Γεννήθηκε στις 11 Νοεμβρίου του 1942. Το 1976 άρχισε να εργάζεται στην Κεντρική Τράπεζα των Δυτικοαφρικανικών Κρατών (BCEAO) και σύντομα ανέλαβε διάφορα αξιώματα. Μετά το διορισμό του Αλασάν Ουαταρά στην πρωθυπουργία, ο Μπανί έγινε προσωρινός διοικητής της Τράπεζας στις 4 Δεκεμβρίου του 1990. Το 1993 διορίστηκε διοικητής και ανέλαβε επίσημα καθήκοντα την 1η Ιανουαρίου του 1994. Επαναδιορίστηκε για ακόμη μία εξαετή θητεία ως διοικητής στις 17 Ιουνίου του 1999, με τη δεύτερη θητεία να ξεκινά την 1η Ιανουαρίου του 2000.

Πρωθυπουργός

Στις 5 Δεκεμβρίου του 2005 ανακοινώθηκε ότι ο Μπανί ήταν επιλογή του προέδρου Λοράν Γκμπαγκμπό για αντικατάσταση του προσωρινού πρωθυπουργού Σεϊντού Ντιαρά. Ο Μπανί ανέλαβε πρωθυπουργός προσωρινά στις 7 Δεκεμβρίου του 2005. Εξαιτίας του πρωθυπουργικού αξιώματος, εμποδίστηκε από το να διεκδικήσει την προεδρία.
Το 2006 η θητεία του ανανεώθηκε με εντολή του Ο.Η.Ε. Παρέμεινε στην πρωθυπουργία μέχρι το 2007, χρονιά κατά την οποία αντικαταστάθηκε από τον Γκιγιόμ Σορό
Το Μάρτιο του 2007 ο Σορό διορίστηκε με βάση τη συμφωνία για τον εμφύλιο πόλεμο και ανέλαβε καθήκοντα στις 4 Απριλίου.
Νταρούγκα

Ο Νταρούγκα (μπασκιρικά: даруга, ταταρικά: κυριλικό даруга, λατινικό daruğa, από το Μογγολικό: daru-), ήταν μια εδαφική υποδιαίρεση στην Μογγολική Αυτοκρατορία. Ένα νταρούγκα κυβερνούταν από τον νταρουγκάτσι.
Αργότερα, ο όρος χρησιμοποιήθηκε για την επαρχία, ιδιαίτερα στο χανάτο του Καζάν και το χανάτο της Σιβηρίας του 15ου-16ου αιώνα, και τέλος, από τις κατοικημένες από τους Τούρκους περιοχές της Ρωσικής Αυτοκρατορίας τον 16ο-18ο αιώνα. Στην Περσία των Σαφαβιδών, ήταν ένας τίτλος που σήμαινε νομάρχης. Για παράδειγμα, ένας από τα πολλούς Σαφαβιδικούς νταρούγκα ήταν ο Μιρμάν Μιριμανίντζε.
Το 1762, οι Μπασκίρ ήλεγχαν τα Νταρούγκα Καζάν, Νογκάι, Οσίν και Σιβηρίας.
Στη μογγολική αυτοκρατορία της Ινδίας της Νότιας Ασίας,ο νταρούγκα ήταν ο τίτλος του επαρχιακού αστυνομικού. Ο τίτλος αυτός διατηρήθηκε μέχρι τον 20ο αιώνα, κατά τη διάρκεια της Βρετανικής κυριαρχίας.
Κυβέρνηση Άρμανσπεργκ 1835

Έργο

Στα μέσα του 1836, η κυβέρνηση προχώρησε σε αλλαγή της διοικητικής διαίρεσης της Ελλάδος καταργώντας τις νομαρχίες και χωρίζοντας την Ελλάδα σε 30 διοικήσεις και 10 υποδιοικήσεις, στην Διοικητική διαίρεση της Ελλάδας του 1836.

Διαδοχή

Την κυβέρνηση του Άρμανσπεργκ διαδέχθηκε η Κυβέρνηση Ιγνάτιου φον Ρούντχαρτ 1837, όταν ο Όθων επέστρεψε στην Ελλάδα μετά το ταξίδι που είχε πάει στη Γερμανία για να παντρευτεί, συνοδευόμενος από τον Ιγνάτιο φον Ρούτχαρτ.
Βαρυσιλίτης

Ο Βαρυσιλίτης είναι ορυκτό αποτελούμενο από πυριτικό μόλυβδο (οξείδιο του πυριτικού μολύβδου).
Ο βαρυσιλίτης φέρεται να κρυσταλλώνεται στο τριγωνικό σύστημα. Ο δε χημικός τύπος αυτού είναι Pb₂Si₂O₇
Η ονομασία του προέρχεται εκ του σουηδικού όρου Barysil, σύνθετη λέξη εκ του bary (= βαρύς) + silikon (= πυρίτιο) + ελληνική κατάληξη -ίτης.
Ζίγκφριντ Αύγουστος στη Βαυαρία

Βιογραφία

Ο Ζίγκφριντ-Άουγκουστ-Μαξιμίλιαν-Μαρία γεννήθηκε στο Μπάμπεργκ της Βαυαρίας και ήταν γιος του Μαξιμιλιανού-Εμμανουήλ δούκα στη Βαυαρία και της Αμαλίας των Βέττιν, κόρης του Αυγούστου πρίγκιπα της Σαξονίας-Κόμπουρκ & Γκότα.

Οικογένεια

Επρόκειτο να αρραβωνιαστεί τη Μαρία-Αννουντσιάτα των Αψβούργων-Λωρραίνης, κόρη του Φραγκίσκου-Καρόλου αρχιδούκα της Αυστρίας. Ήταν ερωτευμένοι, αλλά όταν η πρώτη ανακάλυψε ότι ο δεύτερος είχε παλαιότερα ερωτικές περιπέτειες που τον ανάγκασαν να φύγει από τη χώρα του, διέκοψε τη σχέση τους. Η Μαρία-Αννουνσιάτα έγινε μοναχή σε μονή Βενεδικτίνων, ενώ ο Ζίγκφριντ-Αύγουστος μελαγχόλησε και μετά παραφρόνησε και αναγκαστικά έπρεπε να περιοριστεί.
Κωνσταντίνος Τρικούπης

Βιογραφικά στοιχεία

Γεννήθηκε στο Μεσολόγγι το 1857. Ήταν γιος του Θεμιστοκλή Τρικούπη, γόνου της αρχοντικής και ιστορικής οικογένειας Τρικούπηκαι της Καλυδώνας Ιγγλέση, και αδερφός του επίσης στρατιωτικού Νικόλαου Θ. Τρικούπη.  Σπούδασε στη Σχολή Ευελπίδων από την οποία και αποφοίτησε το 1881 με τον βαθμό του ανθυπολοχαγού, όπου και κατατάχθηκε στο πυροβολικό. Αργότερα συμπλήρωσε τις στρατιωτικές του σπουδές του στο Βέλγιο και στη Γαλλία. Έλαβε μέρος στις επιχειρήσεις του 1886 καθώς και στον Ελληνοτουρκικό πόλεμο του 1897, όπου διακρίθηκε στις μάχες που διεξήχθησαν στον Λούρο για την κατάκτηση της Ηπείρου.
Όταν παραιτήθηκε από τον Ελληνικό Στρατό με τον βαθμό του αντισυνταγματάρχη, άρχισε να πολιτεύεται από το 1899, και παρότι στρατιωτικός με ελάχιστες γνώσεις επί της πολιτικής σκηνής της εποχής, κατόρθωσε να επιβληθεί. Η εκτίμησή των συμπατριωτών του στο πρόσωπό του φαινόταν από τις συνεχείς επανεκλογές του ως βουλευτή, απέναντι στο έμπειρο πολιτικό άνδρα Λεωνίδα Δεληγιώργη.
Από το 1905 έως το 1906, διετέλεσε υπουργός των Ναυτικών επί κυβερνήσεως Γεωργίου Θεοτόκη. Στη μικρή εκείνη περίοδο, εργάσθηκε για την ανασυγκρότηση του Βασιλικού Ναυτικού. Τότε ακριβώς και ιδρύθηκε το Ταμείο του Στόλου, από το οποίο και παραγγέλθηκαν στη συνέχεια ο πρώτος στόλος των τεσσάρων αντιτορπιλικών, τα λεγόμενα «Θηρία», όπως ονομάστηκαν μετέπειτα. Γενικά για τη δράση του αυτή τιμήθηκε από τον βασιλιά Γεώργιο με τον Μεγαλόσταυρο του Ταξιάρχη, επίσης και από τον βασιλιά της Ιταλίας με τον ιταλικό Μεγαλόσταυρο, καθώς ακόμα και με άλλα πολλά παράσημα. Το 1910, στις εκλογές της Εθνοσυνέλευσης, εκλέχθηκε πρώτος πληρεξούσιος (βουλευτής) όπου και συνέχισε διαρκώς μέχρι τον θάνατό του το 1922 στην Αθήνα. Ο ξάδελφος του Χαρίλαος Τρικούπης τον εκτιμούσε ιδιαίτερα για τον χαρακτήρα και το ήθος του. Έτσι αμέσως μετά τον θάνατο του Κωνσταντίνου, ανέλαβε αρχηγός του απορφανισμένου τοπικού κόμματος στην Αιτωλοακαρνανία.
Κύπελλο Κόρατς 1996-97

Το Κύπελλο Κόρατς καλαθοσφαίρισης ανδρών περιόδου 1996-97 ήταν η διοργάνωση κατά την οποία μια Ελληνική ομάδα έφθασε στην δεύτερη κατάκτησή της και έκτη συνολικά για την Ελλάδα σε όλα τα Ευρωπαϊκά Κύπελλα. Το Κύπελλο Κόρατς 1996-97 διεξήχθη σε 16 προκριματικούς ομίλους από τους οποίους περνούσαν στην επόμενη φάση οι δυο πρώτοι και στη συνέχεια αλλεπάλληλους γύρους διπλών αναμετρήσεων, έως και τον επίσης διπλό Τελικό, όπου έφθασαν η Τουρκική Τόφας Μπούρσα και ο Α.Σ. Άρης Θεσσαλονίκης.

Ο διπλός Τελικός

Ο πρώτος τελικός δόθηκε στο Παλέ Ντε Σπορ και μια βδομάδα αργότερα ακολούθησε η ρεβάνς στο γήπεδο της τουρκικής ομάδας.
Ο Άρης είχε μια πολύ άσχημη βραδιά στο πρώτο ματς και ηττήθηκε με 66-77. Όμως στη ρεβάνς ήταν εκπληκτικός, επικράτησε με σκορ 88-70 και πήρε έτσι το δεύτερο Ευρωπαϊκό του τίτλο, μετά το Κύπελλο Κυπελλούχων του 1993.
Λουκάς Βύντρα

Σε συλλογικό επίπεδο

Ξεκίνησε την καριέρα του αγωνιζόμενος στον Αλμωπό Αριδαίας και το 1999 αποκτήθηκε από τον Πανηλειακό. Έχει επίσης αγωνιστεί ως δανεικός στη Βέροια την περίοδο 2000-01. Οι εμφανίσεις του με την ομάδα της Ηλείας προκάλεσαν το ενδιαφέρον των μεγάλων ομάδων της Αθήνας, με τον Παναθηναϊκό να τον αποκτά τελικά κατά τη χειμερινή μεταγραφική περίοδο του Ιανουαρίου του 2004.
Ο Βύντρα κατέκτησε το πρωτάθλημα και το κύπελλο Ελλάδας με τους "πράσινους" το 2004, χωρίς να έχει ωστόσο χρόνο συμμετοχής. Μετά την αποχώρηση του Γιούρκα Σεϊταρίδη το καλοκαίρι του 2004, χρησιμοποιήθηκε στη θέση του δεξιού οπισθοφύλακα, αν και είχε αποκτηθεί ως κεντρικός αμυντικός.
Τον Φεβρουάριο του 2011 ανανέωσε μέχρι το 2014 στον Παναθηναϊκό, όμως τον Ιανουάριο του 2013 αποχώρησε έπειτα από εννέα χρόνια παρουσίας, με επόμενο σταθμό στην καριέρα του την ισπανική Λεβάντε. Με την ισπανική ομάδα σκόραρε για πρώτη φορά τον Ιανουάριο του 2014 εναντίον της Μπαρτσελόνα σε αγώνα στο  "Θιουδάδ ντε Βαλένθια". Τον Ιούλιο του 2015 υπέγραψε στην ισραηλινή Χάποελ Τελ Αβίβ και έναν χρόνο αργότερα συμφώνησε με την Ομόνοια Λευκωσίας. Τη σαιζόν 2019-2020 αποφασίζει να γυρίσει στην Ελλάδα έπειτα από 6 χρόνια και να αγωνιστεί με την φανέλα της Λαμίας.

Στις εθνικές ομάδες

O Βύντρα συμμετείχε σε 12 αγώνες στην εθνική Ελπίδων, έχοντας σκοράρει μια φορά, έως το 2004, ενώ αποτέλεσε βασικό μέλος της ολυμπιακής εθνικής ομάδας που έλαβε μέρος στην Ολυμπιάδα του 2004, συμμετέχοντας και στους τρεις αγώνες.
Με τους άνδρες της Ελλάδας χρίστηκε πρώτη φορά διεθνής στις 8 Ιουνίου 2005, κατά τον αγώνα εναντίον της Ουκρανίας (0-1) για την προκριματική φάση του Μουντιάλ 2006, με προπονητή τον Ότο Ρεχάγκελ. Έχει πάρει μέρος στο Κύπελλο Συνομοσπονδιών 2005 που διεξήχθη στα γήπεδα της Γερμανίας, στο Euro 2008 που έλαβε χώρα στην Αυστρία και την Ελβετία, καθώς και στο Μουντιάλ 2010, όπου ξεκίνησε στη βασική ενδεκάδα και των τριών αγώνων της Ελλάδας. Υπήρξε επίσης μέλος της αποστολής που συμμετείχε στο Μουντιάλ του 2014 στη Βραζιλία.
Στις 13 Νοεμβρίου 2015 και σε ηλικία 34 ετών και 9 μηνών, αποτέλεσε τον γηραιότερο Έλληνα ποδοσφαιριστή που ντεμπούταρε ως αρχηγός της εθνικής ομάδας, αυξάνοντας κατά έναν χρόνο το σχετικό ρεκόρ του Νίκου Χρηστίδη από το 1978.

Προσωπική ζωή

Ο Λουκάς Βύντρα είναι νυμφευμένος και έχει αποκτήσει ένα παιδί.
Μάγειρας Αχαΐας

Ιστορία

Το χωριό Μάγειρα ιδρύθηκε γύρω στα 1750-1770 από κατοίκους του μεγάλου χωριού Τσετσεβός που εκείνη την εποχή έπαθε καθίζηση. Αποτελεί δηλαδή μαζί τα χωριά Αραγόζαινα, Γρόπα, Βερίνο, Μυρόβρυση, Δουκαναίικα, Συνανιά, τα επονομαζόμενα "Τσετσεβοχώρια". Η λέξη Μάγειρα υποδηλώνει πιθανότατα όνομα οικογένειας που κατοικούσε κάποτε εκεί.
Οι καθιζήσεις έπληξαν και το ίδιο το χωριό την δεκαετία του 1930, με αποτέλεσμα  πολλοί κάτοικοι να καταφύγουν στον οικισμό Άβυθο (Άκολη) της Ροδοδάφνης.
Για πρώτη φορά το χωριό καταγράφηκε στην απογραφή του Γάλλου στρατηγού Μαιζόν το 1830. Σε αυτήν υπαγόταν στην επαρχία Πατρών. Το 1840 κατατάχθηκε στον τότε Δήμο Ερρηνεής όπου ανήκε μέχρι το 1912 οπότε μεταφέρεται στον τότε Δήμο Μυρόβρυσης (μέχρι το 1919), στο Δήμο Αραγόζαινας (μέχρι το 1924). Έκτοτε αποτέλεσε ξεχωριστή κοινότητα και το 1997 εντάχθηκε στον Δήμο Συμπολιτείας. Πλέον, με το Πρόγραμμα Καλλικράτης, ανήκει στον Δήμο Αιγιαλείας.